Author: Kappillani

ALLA JDAWWAL BIL-KELMA TIEGĦU
“Meta l-folla tan-nies żdiedet, Ġesù qabad u qal: ‘Nisel ħażin huwa dan in-nisel! Irid sinjal! Imma ebda sinjal ma jingħatalu ħlief is-sinjal ta’ Ġona. Għax bħalma Ġona sar sinjal għan-nies ta’ Ninwè, hekk isir Bin il-bniedem għal dan in-nisel.’”
Mill-Evanġelju skont San Luqa, kapitlu 11, versi 29-30
L-IMGĦAMMED JIRRIFLETTI
“Ġesù, imwieled Betlehem, huwa s-Sinjal mibgħut minn Alla lil min kien qiegħed jistenna s-salvazzjoni. Hu jibqa’ għal dejjem is-sinjal tal-ħlewwa ta’ Alla u tal-preżenza Tiegħu fid-dinja… Alla llum itenni lilna, irġiel u nisa li qed ngħixu fis-seklu XXI: ‘Dan hu l-istess sinjal għalikom.’”
Papa Franġisku, Omelija, Pjazza tal-Maxtura, Betlehem, Pellegrinaġġ fl-Art Imqaddsa, 25 ta’ Mejju 2014

L-IMGĦAMMED JISTAQSI LILU NNIFSU
+ Fhiex wasal l-għarfien tiegħi ta’ Ġesù Kristu?
+ X’nistenna mill-Persuna ta’ Ġesù Kristu?
L-IMGĦAMMED JINTAFA’ QUDDIEM IL-MULEJ
Min jien, Mulej,
biex nippretendi sinjali barra minnek,
biex forsi naċċettak aħjar f’ħajti?
Kemm għandi memorja qasira li ttellifni milli niftakar li Inti s-Sinjal,
li Inti l-Inkarnazzjoni tal-imħabba mimlija ħniena ta’ Alla!
Tiħux għalija
meta niġi quddiemek b’ħafna pretensjonijiet
li ma jagħmlux ħlief jaljenawni
minn dak li Int u minn dak li Inti trid tkun għalija:
Salvatur.

25 ta’ Frar 2015 MIXJA LEJN L-GĦID IL-KBIR (8) L-ERBGĦA TAL-EWWEL ĠIMGĦA TAR-RANDAN